User:Jyotirmay Pradesh Saptahik samachar

ज्योतिर्मय प्रदेश साप्ताहिक समाचार पत्र भोपाल। नमामि देवी नर्मदे सेवा यात्रा सोमवार को 36वें दिन प्रात: 9 बजे मां नर्मदा के पूजन-अर्चन के साथ होशंगाबाद जिले के ग्राम गूढ़ला से शुरू हुई, जो शुक्करवाड़ा कलां, गौरा, चांदला, बांद्राभान होते हुए शाम को होशंगाबाद पहुंचेगी और यहां सेठानी घाट पर यात्रा रात्रि विश्राम करेगी। मंगलवार, 17 जनवरी को होशंगाबाद में नर्मदा जयंती धूमधाम से मनाई जाएगी। विधायक विजयपाल सिंह के नेतृत्व में सोमवार को सुबह मां नर्मदा के पूजन-अर्चन के साथ ग्राम गूढ़ला से शुरू यात्रा में हजारों लोग जुड़ रहे हैं। ग्रामीणों में यात्रा को लेकर अभूतपूर्व उत्साह देखने को मिल रहा है और जगह-जगह यात्रा का भव्य स्वागत किया जा रहा है।

विधायक विजयपाल सिंह ने बताया कि नर्मदा को प्रदूषण से मुक्त करवाने के लिए यह यात्रा निकाली जा रही है। उन्होंने ग्रामीणों को नर्मदा को स्वच्छ रखने एवं ज्यादा से ज्यादा वृक्ष लगाने को प्रेरित किया। साध्वी प्रज्ञा भारती ने बेटी बचाओ-बेटी पढ़ाओ का संदेश देते हुए कहा कि जब माँ नर्मदा अपना जल किसी को भी देने में भेदभाव नहीं करती है, उसी तरह महिलाओं को भी बेटा और बेटी में कोई भेदभाव नहीं करना चाहिए। उन्होंने सभी को माँ नर्मदा को प्रदूषण से मुक्त करवाने की शपथ दिलवाई। मध्यप्रदेश वेयर हाउसिंग कारर्पोरेशन के अध्यक्ष राजेन्द्र सिंह ने कहा कि यह यात्रा अद्भुत है। इस यात्रा में संत समाज, गणमान्य नागरिक, ग्रामीणजन, स्वैच्छिक संगठन, जन-प्रतिनिधि एवं आमजन ने सहभागिता निभाई है। उन्होंने ग्रामीणों से कहा कि वे इस बात का प्रण ले कि वे नर्मदा में गंदगी प्रवाहित नहीं करेंगे एवं नर्मदा को हरियाली चुनरी ओढ़ायेंगे। इसके लिए उन्होंने नर्मदा नदी के दोनों किनारों पर पौधा-रोपण करने की समझाइश दी।